《夜酌与乐寅》
清代·刘应陛

君今胡为在幽谷，读书等身花满屋。天寒日暮溪壑深，骑马入城就我宿。

人生三十真壮年，况君才藻尤翩翩。岁拾橡栗岂人意，时逢泉石多夤缘。

群山压城云气湿，残镫对坐寒雨急。秋井青苔何处无，空山白璧谁人泣。

我歌偪仄君莫悲，男儿飞伏会有时。不如且尽杯中醁，勿使鸡鸣庭树枝。

作者简介：刘应陛，字觐宸，号胎簪，信阳人。乾隆乙酉举人。有《胎簪山房诗稿》。